Il-presidenza Ġermaniża u n-negozjaturi tal-Parlament Ewropew illum laħqu qbil proviżorju dwar il-Faċilità għall-Irkupru u r-Reżiljenza. B'pakkett finanzjarju ta' €672.5 biljun, il-faċilità hija l-qofol tal-istrument ta' rkupru Next Generation EU. Hija ser tappoġġa l-investimenti pubbliċi u r-riformi fl-istati membri, billi tgħinhom jindirizzaw l-impatt ekonomiku u soċjali tal-pandemija tal-COVID-19, kif ukoll l-isfidi ppreżentati mit-tranżizzjoni ekoloġika u dik diġitali. Il-Kunsill adotta l-pożizzjoni tiegħu dwar il-faċilità f'Ottubru, abbażi tal-gwida politika pprovduta mill-mexxejja tal-UE fis-17-21 ta' Lulju 2020 bħala parti min-negozjati dwar il-qafas finanzjarju pluriennali u l-pakkett għall-irkupru. Il-qbil tal-lum mal-Parlament Ewropew dwar il-Faċilità għall-Irkupru u r-Reżiljenza huwa l-aħħar element kruċjali f'dan il-pakkett għall-irkupru storiku tal-UE. B'€672.5 biljun, il-faċilità tibgħat sinjal qawwi tal-għaqda u d-determinazzjoni tal-Ewropa biex tiġġieled il-kriżi tal-COVID-19. Din ser tagħti spinta qawwija lill-ekonomiji tagħna u tippermetti lill-istati membri jsawru futur aktar ekoloġiku u diġitali għaċ-ċittadini u n-negozji tal-Ewropa. Dan il-qbil huwa pass kruċjali biex jiġi żgurat li l-flus tant meħtieġa jkunu jistgħu jibdew jiċċirkolaw is-sena d-dieħla. Olaf Scholz, Ministru Federali għall-Finanzi u Viċi Kanċillier tal-Ġermanja Il-qbil proviżorju milħuq mal-Parlament ikopri għadd ta' elementi, inkluż l-ambitu tal-faċilità, il-prinċipji orizzontali, ir-regoli ġenerali dwar l-eliġibbiltà għall-pjanijiet nazzjonali għall-irkupru u r-reżiljenza, l-elementi li għandhom jiġu pprovduti f'kull pjan u l-kriterji għall-valutazzjoni użati mill-Kummissjoni. Mill-inqas 37% tal-allokazzjoni ta' kull pjan għandha tappoġġa t-tranżizzjoni ekoloġika u mill-inqas 20% it-trasformazzjoni diġitali. L-appoġġ ser ikun marbut mill-qrib mar-rakkomandazzjonijiet tas-Semestru Ewropew, li jidentifikaw l-isfidi ċentrali li kull stat membru jrid jindirizza biex isaħħaħ il-kompetittività kif ukoll il-koeżjoni soċjali u ekonomika. L-arranġamenti ta' governanza ġew ikkonfermati kif innegozjati mill-mexxejja tal-UE. Barra minn hekk, il-Parlament Ewropew ser ikun involut aktar mill-qrib matul il-ħajja kollha tal-implimentazzjoni tal-faċilità, inkluż permezz ta' Djalogu dwar l-Irkupru u r-Reżiljenza. Il-qbil proviżorju issa ser jiġi ppreżentat liż-żewġ istituzzjonijiet għall-approvazzjoni.